text: Hansenberg fik stjålet Apple-computere for en kvart million
  16 maj 2015 kl. 08.29
  Den tekniske skole i Kolding, Hansenberg, har haft indbrud fredag. Der er stjålet computere for op mod en kvart million kroner.
  Der er fuld gang i ombygningen af den tekniske skole, Hansenberg, i Kolding. Men midt i byggerodet har indtil videre ukendte gerningsmænd været på rov i skolens lokaler.
  - Et sted mellem fredag klokken 00.45 og lørdag klokken 00.45 har der været indbrud på skolen, fortæller Bent Hedeager Nielsen, vagtchef i Sydøstjyllands Politi, til TV SYD.
  Skolen har under ombygningen samlet deres Apple-computere i et aflåst lokale, men ifølge vagtchefen har tyvene fået adgang til computerne, og det lykkedes for dem at komme afsted med en stor del af dem.
  - Vi har ikke fået fastsat værdien endnu, men vi anslår, at der er stjålet for omkring 250.000,- kroner, fortæller vagtchefen.
  